b'\n_START_ARTICLE_\nOlimpiko teatras\n_START_PARAGRAPH_\nOlimpiko teatras (Olimpinis teatras, it. Teatro Olimpico)\xc2\xa0\xe2\x80\x93 XVI a. teatras Vi\xc4\x8denzos mieste Italijoje. Tai seniausias i\xc5\xa1lik\xc4\x99s renesanso stiliaus teatras ir seniausias u\xc5\xbedar\xc5\xb3 patalp\xc5\xb3 teatras pasaulyje. Vienas garsiausi\xc5\xb3 architekto Andrea Palladio k\xc5\xabrini\xc5\xb3.\n_START_SECTION_\nIstorija\n_START_PARAGRAPH_\nTeatras sumanytas Vi\xc4\x8dencos Olimpin\xc4\x97s akademijos (Accademia Olympica) \xe2\x88\x92 miesto meninink\xc5\xb3 ir mokslinink\xc5\xb3 institucijos. Vienas akademijos u\xc5\xbesi\xc4\x97mim\xc5\xb3 buvo rengti teatro vaidinimus, ta\xc4\x8diau buv\xc4\x99s akademijos pastatas tam buvo per ma\xc5\xbeas. Id\xc4\x97jos \xc4\xafgyvendinti \xc4\x97m\xc4\x97si architektas Andrea Palladio (1508\xe2\x88\x921580), vienas akademijos nari\xc5\xb3 ir steig\xc4\x97j\xc5\xb3. Jis prad\xc4\x97jo planuoti teatr\xc4\x85 1579\xc2\xa0m. Andrea Palladio mir\xc4\x97 vos prad\xc4\x97jus statybas 1580\xc2\xa0m. Jo sumanymus t\xc4\x99s\xc4\x97 mokinys Vincenzo Scamozzi, kuris pats suplanavo 2 papildomus kambarius teatre ir \xc4\xaf\xc4\x97jim\xc4\x85 \xc4\xaf teatr\xc4\x85._NEWLINE_Teatras pastatytas vietoj buvusios viduram\xc5\xbei\xc5\xb3 tvirtov\xc4\x97s liekan\xc5\xb3. Teatro statybos buvo baigtos 1584\xc2\xa0m. Vincenzo Scamozzi jas baigti pad\xc4\x97jo Andrea Palladio s\xc5\xabnus Silla. 1585\xc2\xa0m. kovo 3 d. jame pristatytas pirmas vaidinimas \xe2\x88\x92 Sofoklio drama \xe2\x80\x9eKaralius Edipas\xe2\x80\x9c. Teatro scen\xc4\x85, vaizduojan\xc4\x8di\xc4\x85 Graikijos Delf\xc5\xb3 miest\xc4\x85, i\xc5\xa1 med\xc5\xbeio ir stiuko suk\xc5\xabr\xc4\x97 Vincenzo Scamozzi. Scena buvo planuojama laikina, i\xc5\xa1renkama, ta\xc4\x8diau i\xc5\xa1liko originalioje formoje iki pat \xc5\xa1i\xc5\xb3 dien\xc5\xb3._NEWLINE_Tik pastatytas teatras pla\xc4\x8diai i\xc5\xa1gars\xc4\x97jo. Am\xc5\xbeininkai jame \xc4\xaf\xc5\xbevelg\xc4\x97 piln\xc4\x85 antikin\xc4\x97s teatro kult\xc5\xabros atgaivinim\xc4\x85 renesanso laik\xc5\xb3 Italijoje. Kurdamas teatr\xc4\x85 Andrea Palladio \xc4\x97m\xc4\x97 pavyzd\xc5\xbeio i\xc5\xa1 antikini\xc5\xb3 teatr\xc5\xb3. Olimpiko teatro auditorija suplanuota kaip atviro antikinio teatro. J\xc4\x85 sudaro 13 s\xc4\x97dim\xc5\xb3 pakop\xc5\xb3. Auditorija yra pusapval\xc4\x97s elips\xc4\x97s formos, o ne apskritimo, d\xc4\x97l vietos taupumo._NEWLINE_2012\xc2\xa0m. tapti Klasikini\xc5\xb3 spektakli\xc5\xb3 ciklo vadovu Olimpiko teatre buvo pakviestas lietuvi\xc5\xb3 re\xc5\xbeisierius Eimuntas Nekro\xc5\xa1ius, kuris pristat\xc4\x97 teatre savo spektakl\xc4\xaf \xe2\x80\x9eRojaus\xe2\x80\x9c tema pagal Dant\xc4\x97s \xe2\x80\x9eDievi\xc5\xa1k\xc4\x85j\xc4\x85 Komedij\xc4\x85\xe2\x80\x9c. \xc5\xa0iais laikais teatre rengiami spektakliai ir klasikin\xc4\x97s muzikos koncertai. \xc5\xbdi\xc5\xabrov\xc5\xb3 \xc4\xafleid\xc5\xbeiama apie 400. Ne pasirodym\xc5\xb3 metu Olimpiko teatr\xc4\x85 galima aplankyti su mokamu bilietu arba bendru bilietu \xc4\xaf Vi\xc4\x8dencos muziejus.'